দ্বিতীয় দুমাতুল জান্দাল অভিযান

**দ্বিতীয় দুমাতুল জানদাল অভিযান বা আবদুর রহমান ইবনে আউফের অভিযান** ছিল ইসলামের নবি মুহাম্মাদ কর্তৃক প্রেরিত একটি সামরিক অভিযান, যা হিজরি ৬ সনের শা'বান মাসে সংঘটিত হয়। অভিযানটি আব্দুর রহমান ইবনে আউফের নেতৃত্বে বনু কালব গোত্র অধ্যুষিত দুমাতুল জান্দাল নামক একটি স্থানে প্রেরণ করা হয়। এটি কোনো সামরিক অভিযান ছিল না। বরং বনু কালবকে গোত্রকে ইসলাম গ্রহণে উদ্বুদ্ধকরণ ও তাদেরকে মুসলিমদের পক্ষে নেওয়ার উদ্দেশ্যে ৭০০ সাহাবিসহ আব্দুর রহমানকে প্রেরণ করা হয় এবং অভিযানটি সফলভাবে সম্পন্ন হয়। বনু বকর গোত্রের প্রধান আল-আসবাগ ইসলাম গ্রহণ করেন এবং বনু কালব গোত্র চুক্তিবদ্ধ হয়ে জিজিয়া প্রদানে সম্মতি প্রকাশ করে।

## পটভূমি
মক্কা থেকে হিজরত করে মদিনায় আগমনের পর থেকেই নবি মুহাম্মাদ প্রাথমিকভাবে কুরাইশ গোত্রের ব্যবসায়িক কাফেলাগুলিকে লক্ষ্য করে ছোট ছোট সামরিক অভিযান প্রেরণ শুরু করেন। দ্বিতীয় হিজরিতে সংঘটিত বদর যুদ্ধে মুসলিমদের জয়লাভের ফলে আরব বিশ্বে তাদের প্রভাব ব্যাপকহারে বৃদ্ধি পায়। এরপর থেকে মুসলমানদের সংখ্যা বৃদ্ধি পেতে থাকে। তখন থেকে নবি মুহাম্মদ পার্শ্ববর্তী গোত্র ও অঞ্চলসমূহেও দাওয়াতি ও সামরিক অভিযান প্রেরণ শুরু করেন। এরই ধারাবাহিকতায় তিনি আবদুর রহমান ইবনে আউফকে দুমাতুল জান্দালে পাঠান। এর আগে নবি মুহাম্মদ নিজেই দুমাতুল জান্দালে অভিযান চালিয়েছিলেন, যখন তিনি জানতে পারেন যে, দুমাতুল জান্দালের কয়েকটি ডাকাতি গোত্র সৈন্য সংগ্রহ করে মদিনায় হামলা চালানোর ফিকির করছে। তিনি আব্দুর রহমানকে গোত্রীয় মানুষদের মধ্যে ইসলামের প্রভাব বাড়ানোর লক্ষে কাজ করার আদেশ দেন। মুসলিম ইতিহাসবিদ ইবনে হিশামের বর্ণনা অনুযায়ী তিনি আবদুর রহমানকে বলেন:"প্রস্তুত হও, আমি তোমাকে আজ অথবা যদি আল্লাহ ইচ্ছা করেন, আগামীকাল অভিযানের জন্য প্রেরণ করছি।... আল্লাহর পথে জিহাদ করো এবং যারা আল্লাহকে অস্বীকার করে তাদের বিরুদ্ধে লড়াই করো। যুদ্ধলব্ধ সম্পদ নিয়ে খিয়ানত করো না; বিশ্বাসঘাতকতা করো না; লাশ বিকৃত করো না এবং শিশুদের হত্যা করো না। এটি তোমাদের জন্য আল্লাহর বিধান এবং তাঁর নবীর অনুসৃত পন্থা"।

## অভিযান
তিনি আব্দুর রহমান ইবনে আউফকে রাতে ভ্রমণের আদেশ করেন। আব্দুর রহমান বলেন, তিনি চাইলেন যে, শেষ মুহূর্ত পর্যন্ত তিনি রসুলের সঙ্গে থাকবেন, তাই আগেই ভ্রমণের পোশাক পরে যাত্রার জন্য প্রস্তুত হন। তিনি একটি পাগড়ি মাথায় বেঁধেছিলেন। তখন নবি তাকে ডেকে নিজের পাশে বসান এবং তার পাগড়ি খুলে মাথায় একটি কালো পাগড়ি বেঁধে দেন। তিনি বললেন, "এভাবে পাগড়ি বাঁধো, হে ইবনে আউফ; এটি সুন্দর ও প্রসিদ্ধ পদ্ধতি।" এরপর বেলালকে ডেকে তিনি আব্দুর রহমানের হাতে একটি পতাকা দেওয়ার নির্দেশ দিলেন। 

আবদুর রহমান ৭০০ সৈন্য নিয়ে দুমাতুল জান্দাল অভিমুখে রওনা দিলেন, যা খায়বার ও ফাদকের পথে অবস্থিত ছিল। এটি একটি বিশাল বাণিজ্যকেন্দ্র ছিল এবং এর বেশিরভাগ বাসিন্দাই খ্রিস্টান ছিলেন। একজন খ্রিস্টান রাজা তাদের শাসন করতেন। ইসলামের নীতি অনুযায়ী দুমাতুল জান্দালে পৌঁছানোর পর আবদুল রহমান সেই উপজাতীয় মানুষদের তিন দিনের মধ্যে ইসলাম গ্রহণের আহ্বান জানান।

তিন দিনের মধ্যেই বনু কালব গোত্রের খ্রিস্টান প্রধান আল-আসবাগ ইসলাম গ্রহণ করেন এবং তার অনেক অনুসারীও তার পথে চলেন। এছাড়া অন্য উপজাতিরাও ‘আবদুর রহমানের কাছে জিজিয়া (কর) প্রদানে সম্মতি জানায়। নিয়মিত জিজিয়া প্রদান করার শর্তে তারা নিজেদের ধর্মীয় বিশ্বাস বজায় রাখতে পেরেছিলেন।

এরপর আব্দুর রহমান ইবনে আওফ নবিকে চিঠি লিখে এই খবর জানালেন। চিঠিতে তিনি নবিকে জানান যে, তিনি এই অঞ্চলের মানুষদের সঙ্গে বৈবাহিক সম্পর্ক স্থাপন করতে ইচ্ছুক। উত্তরে নবি তাকে বলেন যে, তিনি আল-আসবাগের কন্যা তামাদুরকে বিবাহ করতে পারেন। আব্দুর রহমান তাঁর নির্দেশনা মেনে তামাদুরের সঙ্গে বিবাহ বন্ধনে আবদ্ধ হন এবং তাকে মদিনায় নিয়ে আসেন।

## আরো দেখুন

* নবি মুহাম্মাদের সামরিক জীবন
* নবি মুহাম্মাদের নেতৃত্বে যুদ্ধের তালিকা
* নবি মুহাম্মদের নেতৃত্ব ও শাসনব্যবস্থা

## তথ্যসূত্র
বিষয়শ্রেণী:মুহাম্মাদ কর্তৃক নির্দেশিত অভিযান
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:৭ম শতাব্দীতে ইসলাম
বিষয়শ্রেণী:ইসলামের ইতিহাস